Document ID: 32005R0012

KOMISJONI MÄÄRUS (EÜ) nr 12/2005,
6. jaanuar 2005,
millega muudetakse määrusi (EÜ) nr 809/2003 ja (EÜ) nr 810/2003 seoses kompostimis- ja biogaasiettevõtete suhtes Euroopa Parlamendi ja nõukogu määruse (EÜ) nr 1774/2002 alusel kohaldatavate üleminekumeetmete kehtivuse pikendamisega
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 3. oktoobri 2002. aasta määrust (EÜ) nr 1774/2002, milles sätestatakse muuks otstarbeks kui inimtoiduks ettenähtud loomsete kõrvalsaaduste sanitaareeskirjad, (1) eriti selle artikli 32 lõiget 1,
ning arvestades järgmist:
(1)
Määrusega (EÜ) nr 1774/2002 sätestatakse muuks otstarbeks kui inimtoiduks ettenähtud loomsete kõrvalsaaduste sanitaareeskirjad. Arvestades kõnealuste eeskirjade rangust, on sätestatud üleminekumeetmed.
(2)
Komisjoni 12. mai 2003. aasta määrus (EÜ) nr 809/2003 Euroopa Parlamendi ja nõukogu määruse (EÜ) nr 1774/2002 alusel võetavate üleminekumeetmete kohta seoses kompostimisettevõtetes kasutatava 3. kategooria materjali ja sõnnikuga (2) annab tööstusharule kuni 31. detsembrini 2004 aega kohandada ja arendada alternatiivseid töötlemisstandardeid kompostimisettevõtetes kasutatava 3. kategooria materjali ja sõnniku jaoks.
(3)
Komisjoni 12. mai 2003. aasta määrus (EÜ) nr 810/2003 Euroopa Parlamendi ja nõukogu määruse (EÜ) nr 1774/2002 alusel võetavate üleminekumeetmete kohta seoses biogaasiettevõtetes kasutatava 3. kategooria materjali ja sõnnikuga (3) annab tööstusharule kuni 31. detsembrini 2004 aega kohandada ja arendada alternatiivseid töötlemisstandardeid biogaasiettevõtetes kasutatava 3. kategooria materjali ja sõnniku jaoks.
(4)
Sätestamaks alternatiivseid töötlemisstandardeid kompostimis- ja biogaasiettevõtete jaoks, küsis komisjon Euroopa Toiduohutusameti (EFSA) arvamust. EFSA arvamus peaks saabuma 2004. aasta lõpul. Vältimaks äritegevuse katkemist kuni EFSA arvamuse saabumiseni, palusid liikmesriigid ja ettevõtted komisjonil pikendada määrustes (EÜ) nr 809/2003 ja (EÜ) nr 810/2003 sätestatud üleminekumeetmete kehtivust.
(5)
Seetõttu tuleks pikendada määrustes (EÜ) nr 809/2003 ja (EÜ) nr 810/2003 sätestatud üleminekumeetmeid, et liikmesriigid võiksid lubada ettevõtjatel jätkata siseriiklike eeskirjade kohaldamist kompostimis- ja biogaasi ettevõtetes kasutatava 3. kategooria materjali ja sõnniku töötlemisstandardite suhtes.
(6)
Käesolevas määruses sätestatud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 809/2003 muudetakse järgmiselt: Artikli 1 lõikes 1, artikli 3 lõikes 2 ja artiklis 4 asendatakse kuupäev “31. detsember 2004” kuupäevaga “31. detsember 2005”.
Artikkel 2
Määrust (EÜ) nr 810/2003 muudetakse järgmiselt: Artikli 1 lõikes 1, artikli 3 lõikes 2 ja artiklis 4 asendatakse kuupäev “31. detsember 2004” kuupäevaga “31. detsember 2005”.
Artikkel 3
Määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 6. jaanuar 2005

Labels: 1
17
14
20
0
6